শুরু করেছিলাম ইমান নিয়ে। কিন্তু অন্যান্য বিষয়ও চলে এসেছে। মূলত পাঁচ খুঁটির ওপর দাঁড়িয়ে রয়েছে আপনার আমার ধর্ম ইসলাম। আজকের মুসলমানদের কাছে কত দুর্বল খুঁটিগুলো। অথচ বাহ্যিক কিছু অনুষ্ঠান পালন করে ভাবছি আমাদের ধর্ম তো অনেক মজবুত। আসুন দেখি রসুল (সা.) কী বলেন। হজরত আবু হুরায়রা (রা.) থেকে বর্ণিত, রসুল (সা.) বলেছেন, কেউ মুমিন হওয়ার ইচ্ছা করলে কিংবা মুমিনের বেশ ধারণ করলেই সে মুমিন হবে না। মুমিন হওয়ার জন্য ধর্মের প্রতিটি বিষয় তাকে সঠিকভাবে বাস্তবায়ন করতে হবে।’ রসুল (সা.) মূলত, ‘ইয়া আইয়ু হাল্লাজিনা আমানু ওয়া আমিলুস সালিহাত’-এর প্রতিধ্বনি করেছেন। বিশ্বাসের সঙ্গে কর্মে পরিণত করার নামই ইমান এবং ইসলাম। রোজা অবস্থায় কিছু খেলে আল্লাহ দেখে ফেলবেন— এ বিশ্বাস করে বসে থাকলেই কেউ কোরআনের মুমিন মুসলমান হতে পারবে না। তাকে রোজা রাখতে হবে। সারা দিন না খেয়ে কষ্ট করতে হবে। এরপর বাস্তব জীবনে আল্লাহ দেখছেন— এর চর্চা করতে হবে। এ চর্চা শুধু রমজান মাসে নয় বছরব্যাপী, জীবনব্যাপী করতে হবে। তারপর মৃত্যুর সময় তাকে ডাকা হবে ‘ইয়া আইয়াতু হান্নাফসুল মুতমাইন্না’ বলে।